## Salomé Pradas ressalta la importància de reflexionar sobre qüestions que afecten la justícia contenciosa administrativa per a adaptar-la a l’evolució social

*** La consellera de Justícia i Interior ha inaugurat el Congrés de Magistrats Especialistes del Contenciós, que se celebra els dies 3 i 4 d’octubre a València
* Es tractaran temes com la responsabilitat patrimonial o el règim econòmic de l’execució urbanística**

La consellera de Justícia i Interior, Salomé Pradas, ha ressaltat la importància de reflexionar sobre les qüestions que afecten la justícia contenciosa administrativa, amb l’objectiu d’adaptar-la a l’evolució i les noves necessitats de la societat.

Salomé Pradas ha inaugurat el Congrés de Magistrats Especialistes del Contenciós, que se celebra fins al 4 d’octubre a València, i en el qual s’aborden, en diverses taules redones, temes com la problemàtica actual de la responsabilitat patrimonial, les claus jurídiques del Tribunal de les Aigües de València o el règim econòmic de l’execució urbanística.

En la seua intervenció, la consellera ha destacat la importància dels temes que es debatran en este congrés, com la responsabilitat patrimonial o el règim econòmic de l’execució urbanística, “una qüestió que afecta directament el desenrotllament i creixement de les nostres ciutats”, ha apuntat.

En este sentit, ha afegit que la magistratura té “un paper decisiu, en garantir que les decisions d’urbanisme s’ajusten a dret i respecten tant els interessos públics com els privats”. Per a Salomé Pradas, “el desafiament està a aconseguir un equilibri que promoga un urbanisme just, sostenible i que vetle pel bé comú”.

Així mateix, la titular de Justícia ha ressaltat que el Tribunal de les Aigües de València és un tribunal d’origen medieval que continua sent un referent de justícia àgil, eficaç i pròxima als ciutadans. “La seua permanència al llarg dels segles és un recordatori que la justícia pot ser simple sense deixar de ser justa, i que el dret ha d’adaptar-se a les necessitats reals de la societat”, ha conclòs.

Fecha: 03/10/2024